સુંદરનગર રેસિડન્સ વેલ્ફેર અસોસિએશન સંચાલિત શક્તિધામ મંદિરમાં ગણેશ, દુર્ગામાતા અને હનુમાનજીની મૂર્તિના શણગાર માટે એમને પહેરાવેલા સોનાના હાર અને ચેઇન ચોરી જવાની ઘટના રવિવારે વહેલી સવારે સાડાચાર વાગ્યે પ્રકાશમાં આવી હતી. આ મંદિરમાં રાતનો ચોકીદાર હોવા છતાં ચોરો રાતના સમયે ચોરી કરવામાં સફળ થયા હતા. ચોરીની ઘટના શનિવારે મધરાતે આશરે બે વાગ્યા બાદ બની હતી. ચોકીદાર નાઇટ ડ્યુટી પર હતો ત્યારે રાઉન્ડ મારવા આસપાસના ગાર્ડન વિસ્તારમાં ગયો હતો. ત્યારે મંદિરના મુખ્ય દરવાજાના નકૂચાને તોડીને લૂંટારાઓ અંદર ઘૂસ્યા હતા અને ભગવાનની ત્રણેય મૂર્તિ પરથી આભૂષણો ચોરી ગયા હતા. ચોકીદાર રાઉન્ડ મારીને પાછો મંદિરમાં આવ્યો ત્યારે તેણે દરવાજાનો નકૂચો તૂટેલી હાલતમાં જોયો હતો એટલે તરત જ આ વિશે આ મંદિરના સંચાલકોને જાણ કરી હતી અને બાદમાં આ વિશે મલાડ પોલીસ-સ્ટેશનમાં ફરિયાદ દાખલ કરવામાં આવી હતી.